NARIADENIE RADY (ES) č. 989/2005
z 27. júna 2005,
ktorým sa mení a dopĺňa nariadenie (ES) č. 1255/96, ktorým sa dočasne pozastavuje uplatňovanie všeobecných ciel podľa Spoločného colného sadzobníka na niektoré priemyselné a poľnohospodárske výrobky a produkty rybolovu
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej článok 26,
so zreteľom na návrh Komisie,
keďže:
(1)
Je v záujme Spoločenstva čiastočne alebo úplne pozastaviť uplatňovanie všeobecných ciel podľa Spoločného colného sadzobníka na viaceré nové výrobky neuvedené v prílohe k nariadeniu (ES) č. 1255/96 (1).
(2)
Viaceré výrobky, ktoré sú uvedené v spomínanom nariadení, by mali byť vyňaté zo zoznamu v prílohe, lebo už nie je viac v záujme Spoločenstva naďalej pozastavovať uplatňovanie všeobecných ciel alebo preto, lebo opis by sa mal zmeniť, aby sa zohľadnil technický vývoj výrobkov a hospodárske trendy na trhu.
(3)
V dôsledku toho by sa výrobky, ktorých opis je potrebné zmeniť, mali pokladať za nové výrobky.
(4)
Je preto vhodné zodpovedajúcim spôsobom zmeniť a doplniť nariadenie (ES) č. 1255/96.
(5)
S ohľadom na hospodársky význam tohto nariadenia je potrebné odvolať sa na dôvody naliehavosti ustanovené v bode I.3 protokolu pripojeného k Zmluve o Európskej únii a k zmluvám o založení Európskych spoločenstiev o úlohe národných parlamentov v Európskej únii.
(6)
Keďže toto nariadenie sa má začať uplatňovať od 1. júla 2005, malo by nadobudnúť účinnosť okamžite,
PRIJALA TOTO NARIADENIE:
Článok 1
Príloha k nariadeniu (ES) č. 1255/96 sa týmto mení a dopĺňa takto:
1.
Výrobky uvedené v prílohe I k tomuto nariadeniu sa ukladajú do prílohy k nariadeniu.
2.
Výrobky, ktorých kódy sú stanovené v prílohe II k tomuto nariadeniu, sa vypúšťajú.
Článok 2
Toto nariadenie nadobúda účinnosť dňom jeho uverejnenia v Úradnom vestníku Európskej únie.
Uplatňuje sa s účinnosťou od 1. júla 2005.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Luxemburgu 27. júna 2005